Gravearbejdet betales i første omgang af borgerne i Frederikshavn Kommune. Byrådet godkendte for nylig en bevilling på 500.000 kroner, som de anslår, sagens samlede omkostninger løber op i. Inden gravearbejdet blev sat i værk mandag morgen, har kommunen opmålt området og fået landinspektører til at besigtige klitterne – så de kommer til at ligne de originale så godt som muligt. Arbejdet er da også foregået helt som ønsket. - Det er gået planmæssigt, og man regner med at blive helt færdig i dag eller senest i morgen. I dag har HedeDanmark genskabt klitterne med sandformationerne, og så mangler de bare at plante marehalmen, oplyser centerchef i Teknik- og Miljøafdelinger i Frederikshavn Kommune, Birthe Berg. - Man kunne tydeligt se, hvordan sandet var blevet skubbet ned fra toppen. Det har dog ligget urørt lige siden – ud over sporene efter dem, der har gået turen i området, siger centerchefen. Nysgerrige skagboere har dagen igennem kigget forbi klitten for at følge gravearbejdet. De har været velkomne – ifølge Birthe Berg. - Det må de selvfølgelig gerne, for området er offentligt. Arbejdsområdet har været afspærret, så det var forsvarligt, og så længe folk overholder sikkerhedsafstanden, må de gerne kigge forbi, siger hun. Centerchefen forventer, at arbejdet med at beplante klitterne vil vare omkring en uges tid. Der er to sigtet i hærværkssagen, men de er ikke tiltalte, ligesom det er uvist, hvornår sagen kommer for en domstol.

Opsummering:
Mandag begyndte arbejdet med at få repareret de to klitter ved Skagen Sønderstrand, som tilbage i oktober fik skrællet toppen af.